ΓΡΑΠΤΗ ΕΡΩΤΗΣΗ E-0781/96 υποβολή: Amedeo Amadeo (NI) προς την Επιτροπή (1 Απριλίου 1996)

Θέμα: Οικονομική και κοινωνική συνοχή και απασχόληση

Η Λευκή Βίβλος με θέμα «Ανάπτυξη, Ανταγωνιστικότητα, Απασχόληση» υπογραμμίζει το γεγονός ότι χωρίς συντονισμό μεταξύ των διαφόρων πολιτικών έρευνας και τεχνολογικής ανάπτυξης τόσο εκ των προτέρων όσο και εκ των υστέρων, η Ευρωπαϊκή Ένωση θα έχανε σε ανταγωνιστικότητα.

Υπογραμμίζοντας την έλλειψη συντονισμού στα διάφορα επίπεδα δραστηριότητας όσον αφορά την έρευνα και την τεχνολογική ανάπτυξη στην Ευρωπαϊκή Ένωση καθώς και την περιορισμένη ικανότητα ταχείας μετατροπής των επιστημονικών διαδικασιών και των τεχνολογικών επιτευγμάτων σε βιομηχανικές και εμπορικές επιτυχίες και θεωρώντας ότι υπάρχουν σημαντικές αδυναμίες στο σύστημα έρευνας της ΕΕ.

Δεν θεωρεί η Επιτροπή αναγκαία μία συντονισμένη ώθηση στην δυναμική τεχνολογίας-ανάπτυξης-απασχόλησης με άμεσες διαδικασίες συντονισμού προκειμένου να εξασφαλιστεί η συνοχή των πολιτικών, των μέσων και των συμπεριφορών;

Προτείνεται ιδιαίτερα ο συντονισμός της πολιτικής έρευνας και τεχνολογικής καινοτομίας στην Κοινότητα με τις εθνικές πολιτικές έρευνας και τεχνολογικής ανάπτυξης καθώς και με όλες τις λοιπές πολιτικές και μέσα που διαθέτει η Κοινότητα προκειμένου να ενισχυθεί η οικονομική και κοινωνική συνοχή και να αναθερμανθεί η απασχόληση.

Απάντηση της κυρίας Cresson εξ'ονόματος της Επιτροπής (5 Ιουνίου 1996)

Όπως υπογραμμίζει το Αξιότιμο Μέλος του Κοινοβουλίου, η Επιτροπή επεσήμανε μεταξύ των αδυνάτων σημείων της κοινοτικής έρευνας την έλλειψη συντονισμού ανάμεσα στις διάφορες πολιτικές έρευνας και τεχνολογικής ανάπτυξης (ΕΤΑ). Ως εκ τούτου, προσπαθεί να προωθήσει και να παρακινήσει κάθε μέτρο που έχει ως στόχο τη βελτίωση του συντονισμού και της συνοχής των δράσεων και πολιτικών οι οποίες συμβάλλουν στη θέση σε λειτουργία της δυναμικής τεχνολογία-ανάπτυξη-απασχόληση. Οι σχετικές πρωτοβουλίες που ανέλαβε η Επιτροπή είναι πολυάριθμες:

Στην ανακοίνωσή της «επίτευξη του συντονισμού μέσω της συνεργασίας» ((Έγγρ. COM(94) 438 τελικό. )), η Επιτροπή πρότεινε συγκεκριμένη προσέγγιση σε τρία επίπεδα (καθορισμός των πολιτικών ΕΤΑ, εκτέλεση ερευνητικών δράσεων, διεθνής συνεργασία για να προωθήσει τον συντονισμό των εθνικών δράσεων και πολιτικών ΕΤΑ με τις κοινοτικές. Η προσέγγιση αυτή επαναλήφθηκε ουσιαστικά και στα συμπεράσματα του Συμβουλίου της 9ης Ιουνίου 1995 τα οποία η Επιτροπή θέτει τώρα σε εφαρμογή. Αυτό ισχύει ιδίως για την οργάνωση ανταλλαγής πληροφοριών σχετικών με τις εθνικές δραστηριότητες που αναλαμβάνονται στο πλαίσιο επιτροπών ad hoc και αφορούν διάφορους τομείς ΕΤΑ.

Η πράσινη βίβλος για την καινοτομία ((Έγγρ. COM(95) 688. )), η οποία εγκρίθηκε από την Επιτροπή το Δεκέμβριο του 1995, προτείνει προσέγγιση που αποβλέπει στον καλύτερο προσανατολισμό της έρευνας προς την καινοτομία και επιτάχυνση των διαδικασιών μεταφοράς των αποτελεσμάτων της έρευνας σε βιομηχανικές και εμπορικές εφαρμογές.

Πέραν της ΕΤΑ, οι προτεινόμενοι άξονες δράσης αφορούν διάφορες πολιτικές που θα πρέπει να τεθούν σε εφαρμογή με συντονισμένο τρόπο. Τα διδάγματα που αποκομίστηκαν κατά τη διάρκεια των διαβουλεύσεων γύρω από την πράσινη βίβλο αναμένεται να χρησιμοποιηθούν συγκεκριμένα στη σύλληψη και την εφαρμογή του 5ου προγράμματος-πλαισίου έρευνας και ανάπτυξης. Τέλος, η σημασία του συντονισμού μεταξύ της πολιτικής ΕΤΑ και της πολιτικής οικονομικής και κοινωνικής συνοχής υπογραμμίστηκε στη σχετική ανακοίνωση της Επιτροπής του 1993 ((Έγγρ. COM (93)203. )). Oι περισσότερες από τις επιλέξιμες περιοχές όσον αφορά τους στόχους 1 και 2 περιέλαβαν στα κοινοτικά πλαίσια στήριξης για την περίοδο 1994-1999 μέτρα που περιέχουν δραστηριότητες συνδεόμενες με την ΕΤΑ, κινητοποιηθέντα κονδύλια χρησιμοποιούνται από τις λιγότερο ανεπτυγμένες περιοχές για να συμμετάσχουν στο πρόγραμμα- πλαίσιο και συμβάλουν στη δημιουργία θέσεων απασχόλησης.